ພົຈວ ສີສະຫວາດ ແກ້ວມາລາວົງ ຫົວໜ້າ ຫ້ອງວ່າການ ກະຊວງ ປກສ ເປັນປະທານ ກອງປະຊຸມ ເປີດກວ້າງ ເຈົ້າໜ້າທີ່ ອາວຸດໂສ ອາຊຽນ ວ່າດ້ວຍ ອາຊະຍາກຳ ຂ້າມຊາດ ຄັ້ງທີ 17
ໃນວັນທີ 25 ພຶດສະພາ 2017 ພົຈວ ສີສະຫວາດ ແກ້ວມາລາວົງ ຫົວໜ້າ ຫ້ອງວ່າການ ກະຊວງ ປກສ ທັງເປັນຫົວໜ້າ ເຈົ້າໜ້າທີ່ອາວຸດໂສ ອາຊຽນ ວ່າດ້ວຍ ອາຊະຍາກຳ ຂ້າມຊາດ ຄັ້ງທີ 17 ໄດ້ເປັນປະທານ ກອງປະຊຸມ ເປີດກວ້າງ ເຈົ້າໜ້າທີ່ ອາວຸດໂສ ອາຊຽນ ວ່າດ້ວຍ ອາຊະຍາກຳ ຂ້າມຊາດ ຄັ້ງທີ 17 ມີບັນດາ ຫົວໜ້າ, ຄະນະເຈົ້າໜ້າທີ່ ອາວຸດໂສ ອາຊຽນ, ກອງເລຂາອາຊຽນ, ຜູ້ຕາງໜ້າ ອົງການສະຫະປະຊາຊາດ ເພື່ອຄວບຄຸມ ຢາເສບຕິດ ແລະ ຕ້ານອາຊະຍາກຳ (UNODC) ແລະ ອົງການ ອົດສະຕາລີ ອາຊີ ກ່ຽວກັບ ການຕ້ານ ການຄ້າມະນຸດ ເຂົ້າຮ່ວມ.
ໃນກອງປະຊຸມ 2 ຄູ່ຮ່ວມມືຄື ອົງການສະຫະປະຊາຊາດ ເພື່ອຄວບຄຸມຢາເສບຕິດ ແລະ ຕ້ານອາຊະຍາກຳ (UNODC) ແລະ ອົງການອົດສະຕາລີອາຊີ ກ່ຽວກັບການຕ້ານການຄ້າມະນຸດໄດ້ຜັດປ່ຽນກັນ ລາຍງານຄວາມຄືບໜ້າ ການຮ່ວມມືກັບບັນດາປະເທດສະມາຊິກອາຊຽນ ກ່ຽວກັບການຕ້ານການຄ້າມະນຸດ ແລະ ກິດຈະກຳອື່ນໆ ທີ່ໄດ້ຈັດຕັ້ງປະຕິບັດຮ່ວມກັນໃນໄລຍະຜ່ານມາ ໂດຍສະເພາະແມ່ນການເຜີຍແຜ່, ການສົ່ງຄວາມຮູ້, ການສ້າງນິຕິກຳ, ການຝຶກອົບຮົມ, ການສຳມະນາ ເຈົ້າໜ້າທີ່ປະຕິບັດກົດໝາຍ ພ້ອມນັ້ນອົງການດັ່ງກ່າວ ຍັງຍິນດີໃຫ້ທຶນສະໜັບສະໜູນ ປະເທດສະມາຊິກອາຊຽນ ໃນການຕ້ານການຄ້າມະນຸດ. ນອກນັ້ນ ປະເທດ ຟິລິປິນ ຍັງໄດ້ແຈ້ງການກະກຽມເປັນເຈົ້າພາບກອງປະຊຸມສະໄໝພິເສດ ລັດຖະມົນຕີອາຊຽນ ວ່າດ້ວຍການຕ້ານການກໍ່ຄວາມບໍ່ສະຫງົບ ແລະ ໃຊ້ຄວາມຮຸນແຮງຄັ້ງທີ 2 ແລະ ການກະກຽມກອງປະຊຸມລັດຖະມົນຕີອາຊຽນ ວ່າດ້ວຍອາຊະຍາກຳຂ້າມຊາດ ຄັ້ງທີ 11 ຊຶ່ງຈະຈັດຂື້ນທີ່ປະເທດ ຟິລິປິນ ໃນທ້າຍປີ 2017.
ກອງປະຊຸມຄັ້ງນີ້ ມີຄວາມສຳຄັນໃນການສົ່ງເສີມການພົວພັນ ແລະ ແລກປ່ຽນຄວາມຄິດເຫັນ ລະຫວ່າງ ສະມາຊິກອາຊຽນ ອົງການສະຫະປະຊາຊາດ ເພື່ອຄວບຄຸມຢາເສບຕິດ ແລະ ຕ້ານອາຊະຍາກຳ (UNODC) ແລະ ອົງການອົດສະຕາລີອາຊີ ກ່ຽວກັບການຕ້ານການຄ້າມະນຸດ ພ້ອມນັ້ນຍັງເປັນການຕີລາຄາສູງຕໍ່ບົດບາດອັນສຳຄັນ ເປັນການປະກອບສ່ວນເຂົ້າໃນຂະບວນການສ້າງປະຊາຄົມອາຊຽນ ກອງປະຊຸມຍັງໄດ້ຊຸກຍູ້ໃຫ້ບັນດາຫົວໜ້າເຈົ້າໜ້າທີ່ອາວຸດໂສອາຊຽນ ສືບຕໍ່ເພີ່ມທະວີການປະກອບສ່ວນອັນສຳຄັນຂອງຕົນ ໂດຍການຊຸກຍູ້ການຈັດຕັ້ງວິໃສທັດ ປະຊາຄົມອາຊຽນ ພ້ອມທັງເປັນການສົ່ງເສີມໃຫ້ ປະຊາຄົມອາຊຽນ ໃຫ້ເຂັ້ມແຂງ ແລະ ພັດທະນາ ຮັບປະກັນຜົນປະໂຫຍດຢ່າງບໍ່ຢຸດຢັ້ງຂອງປະຊາຊົນບັນດາປະເທດອາຊຽນ.
ໂອກາດດຽວກັນນີ້ ອົງການສະຫະປະຊາຊາດ ເພື່ອຄວບຄຸມຢາເສບຕິດ ແລະ ຕ້ານອາຊະຍາ(UNODC) ແລະ ອົງການອົດສະຕາລີອາຊີ ກ່ຽວກັບການຕ້ານການຄ້າມະນຸດ ກໍ່ໄດ້ສະແດງຄວາມຊົມເຊີຍ ຕໍ່ລັດຖະບານລາວ ທີ່ໄດ້ໃຫ້ສັດຕະຍາບັນໃນການຕ້ານການຄ້າມະນຸດ ໂດຍສະເພາະແມ່ນ ແມ່ຍິງ ແລະ ເດັກນ້ອຍ ພ້ອມທັງອວຍພອນໃຫ້ກອງປະຊຸມເຈົ້າໜ້າທີ່ອາວຸດໂສອາຊຽນ ວ່າດ້ວຍອາຊະຍາກຳຂ້າມຊາດ ຄັ້ງທີ 17 ແລະ ກອງປະຊຸມອື່ນໆທີ່ກ່ຽວຂ້ອງ ທີ່ຈັດຂື້ນໄດ້ຮັບຜົນສຳເລັດຢ່າງຈົບງາມ.